നിയമസഭാ കയ്യാങ്കളിക്കേസ് നിര്ണായക സുപ്രീം കോടതി വിധി ഇന്ന്, ഹര്ജി തള്ളിയാല് വിചാരണ തിരുവനന്തപുരം: നിയമസഭാ കൈയ്യാങ്കളിക്കേസ് പിന്വലിക്കാനുള്ള സര്ക്കാര് ഹര്ജിയില് സുപ്രീം കോടതി ഇന്ന് വിധി പറയും. കേസുമായി ബന്ധപ്പെട്ട് നേരത്തെ നടന്ന വാദങ്ങള്ക്കിടെ സംസ്ഥാന സര്ക്കാരിനെതിരെ അതിരൂക്ഷ വിമര്ശനങ്ങളാണ് കോടതി ഉന്നയിച്ചത്. സര്ക്കാര് ആവശ്യം നേരത്തെ കേരള ഹൈക്കോടതി തള്ളിയതിനു പിന്നാലെയാണ് സുപ്രീം കോടതിയെ സമീപിച്ചത്. എന്നാല് നിയമസഭയില് നടത്തിയ അതിക്രമം ക്ഷമിക്കാന് പറ്റുന്നതല്ലെന്ന് പറഞ്ഞ കോടതി എംഎല്എമാര്ക്ക് വിചാരണ നേരിടേണ്ടി വരുമെന്നും പറഞ്ഞിരുന്നു. ജസ്റ്റിസ് ഡിവൈ ചന്ദ്രചൂഡ് അധ്യക്ഷനായ ബെഞ്ചാണ് വിധി പറയുക. കേസ് പരിഗണിക്കുന്നതിലെ പൊതു താല്പര്യം എന്താണ്. സഭയില് അഭിപ്രായ സ്വാതന്ത്ര്യമുണ്ട്, അതില് സംശയമില്ല. നിയമസഭയില് ഒരു എംഎല്എ ഒരു റിവോള്വര് ഉപയോഗിച്ചാല് അതിന് നടപടി എടുക്കേണ്ടത് സഭയാണോ, ഇതില് സഭ പരമോന്നതമാണെന്ന് നമുക്ക് പറയാമോയെന്നും കോടതി ചോദിച്ചു. യുഡിഎഫ് സര്ക്കാര്റിനെതിരായ പ്രതിഷേധമാണ് നിയമസഭയില് അന്ന് അരങ്ങേറിയത് എന്നായിരുന്നു സര്ക്കാര് കോടതിയെ അറിയിച്ചത്. എന്നാല് ജനാധിപത്യത്തിന്റെ ശ്രീകോവിലാണ് നിയമനിര്മാണ സഭകള് എന്ന് വ്യക്തമാക്കിയ കോടതി ഇത് നശിപ്പിക്കുന്നതില് എന്ത് പൊതുതാല്പര്യമാണ് ഉള്ളതെന്ന് കോടതി തിരിച്ച് ചോദിച്ചു. ഇതിനു പുറമെ അപ്പീല് പരിഗണിച്ചപ്പോള് അന്നത്തെ ധനമന്ത്രി അഴിമതിക്കാരനാണെന്ന് സര്ക്കാരിന് വേണ്ടി ഹാജരായ അഭിഭാകന് പറഞ്ഞത് വലിയ വിവാദമുണ്ടാക്കിയിരുന്നു. 2015ല് യുഡിഎഫ് സര്ക്കാരിന്റെ കാലത്ത് അന്നത്തെ ധനമന്ത്രിയായിരുന്ന കെ എം മാണിയുടെ ബജറ്റവതരണത്തിനിടെയുണ്ടായ പ്രതിഷേധമാണ് കയ്യാങ്കളില് കലാശിച്ചത്. രണ്ടരലക്ഷം രൂപയുടെ പൊതുമുതല് നശിപ്പിച്ചെന്നാണ് കൈയ്യാങ്കളിക്കേസിലെ പ്രധാന ആരോപണം. വി. ശിവന്കുട്ടി, കെ. അജിത്, സി. കെ. സദാശിവന്, കുഞ്ഞുമുഹമ്മദ് മാസ്റ്റര് ഇപി ജയരാജന് കെടി ജലീല് അടക്കമുള്ളവരും വിചാരണ നേരിടേണ്ടി വരുമെന്നിരിക്കെയാണ് സര്ക്കാര് സുപ്രീം കോടതിയെ സമീപിച്ചത്.